
Αθήνα, 25 Απρ. 2017



ΠΡΟΣ : Υπουργό Εθνικής Άμυνας κ. Πάνο Καμμένο 
              Αναπληρωτή Υπουργό  Εθνικής Άμυνας κ. Δημήτριο Βίτσα 
              Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων 
             

ΚΟΙΝ : Στρατιωτικοί συντάκτες


        ΘΕΜΑ:  Ασφαλιστικό εν ενεργεία Στρατιωτικών που Κατατάχθηκαν στις Ένοπλες Δυνάμεις  
             τα Έτη 90-΄92  

        ΣΧΕΤ :  Ν.3865/2010 (ΦΕΚ τ' Α120/21-7-10) «Μεταρρύθμιση Συνταξιοδοτικού Συστήματος 
             του Δημοσίου και Συναφείς Διατάξεις»

            Αξιότιμοι κ.κ. Υπουργοί, Αξιότιμοι κ.κ. Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων

            1. Η Π.ΟΜ.ΕΝ.Σ. - Πανελλήνια Ομοσπονδία Ενώσεων Στρατιωτικών, ως ο νόμιμος και θεσμικός εκπρόσωπος των εν ενεργεία Στρατιωτικών,  έγινε αποδέκτης ανάδειξης της άδικης μεταχείρισης, που έχουν υποστεί οι καταταγέντες στις Ένοπλες Δυνάμεις, τα έτη 90-92. 

             2.  Ως γνωστό η εφαρμογή του Ν.3865/2010 προκάλεσε, για τα στελέχη που εντάχθηκαν στις Ένοπλες Δυνάμεις από 1-7-1990 έως 31-12-1992 δυσμενή και διακριτική μεταχείριση, αποκόπτοντάς τους έτσι από το κύριο σώμα της κατηγορίας των παλαιών ασφαλισμένων, στην οποία μέχρι πρότινος ανήκαν και στην οποία συμπεριλαμβάνονταν όσοι κατετάγησαν από 1-1-1984 έως 31-12-1992. Γίνεται αντιληπτό ότι η αβλεψία αυτή, προκάλεσε άνιση μεταχείριση στους στρατιωτικούς που κατετάγησαν στις Ένοπλες Δυνάμεις από 1-7-1990 έως 31-12-1992, καθότι έχοντας διαφορά 6 με 12 μήνες στην ημερομηνία κατατάξεως με άλλους συναδέλφους τους, θα υπηρετήσουν 10 έτη (πραγματικής υπηρεσίας) περισσότερα και θα εμπίπτουν στις νέες δυσμενέστερες διατάξεις υπολογισμού της  συντάξεως  τους .

            3. 	Η παραπάνω αδικία επισημάνθηκε αμέσως μετά την εφαρμογή του Ν.3865/2010, με την μορφή ερωτήσεων Βουλευτών στο Κοινοβούλιο αλλά με τις επίσημες απαντήσεις,  δεν διαφάνηκε διάθεση για τροποποίηση του εν λόγω Νόμου . Στο σημείο αυτό κρίνεται σκόπιμο να αναφερθεί, ότι ήδη τους πρώτους μήνες του τρέχοντος έτους που διανύουμε, υπάρχουν οι πρώτοι θιγόμενοι συνάδελφοι από τον Νόμο και έπονται ακόμη πολλοί περισσότεροι. 

          4. Αξιότιμοι κ.κ. Υπουργοί, Αξιότιμοι κ.κ. Βουλευτές της Διαρκούς Επιτροπής Εθνικής Άμυνας και Εξωτερικών Υποθέσεων,
                 Έχουνε περάσει ήδη (7) επτά έτη από την εφαρμογή του Νόμου και δεν έχει γίνει απολύτως καμία ρύθμιση. Η Πανελλήνια Ομοσπονδία Ενώσεων Στρατιωτικών (Π.ΟΜ.ΕΝ.Σ.) μεταφέροντας την αγωνία των μελών της που βιώνουν την αδικία αυτή, προτείνει την τροποποίηση των παραγράφων 2 και 3 του άρθρου 20  του σχετικού νόμου ως εξής: 
 «2. Για τα στελέχη των Ενόπλων Δυνάμεων, των Σωμάτων Ασφαλείας και του Πυροσβεστικού Σώματος αυξάνονται σταδιακά, από 01-01-2011 τα έτη συνολικής συντάξιμης υπηρεσίας που απαιτούνται για τη θεμελίωση συνταξιοδοτικού δικαιώματος, 24 1/2 έτη συντάξιμης υπηρεσίας, σύμφωνα με τις υφιστάμενες μέχρι τη θέση σε ισχύ του παρόντος νόμου διατάξεις, ως εξής: 
 - το έτος 2011, απαιτούνται πλέον 26 έτη πραγματικής συντάξιμης υπηρεσίας.
- το έτος 2012, απαιτούνται 27  έτη πραγματικής συντάξιμης υπηρεσίας.
- το έτος 2013, απαιτούνται 28 έτη πραγματικής συντάξιμης υπηρεσίας.
- το έτος 2014, απαιτούνται 29 έτη πραγματικής συντάξιμης υπηρεσίας.
- το έτος 2015, απαιτούνται 30  έτη πραγματικής συντάξιμης υπηρεσίας.
- το έτος 2016, απαιτούνται 31 έτη πραγματικής συντάξιμης υπηρεσίας.
- το έτος 2017, απαιτούνται 32 έτη πραγματικής συντάξιμης υπηρεσίας.
 3. Για όσους θεμελιώσουν συνταξιοδοτικό δικαίωμα μέχρι 31-12-2017 (συμπλήρωση 24 1/2 ετών πραγματικής συντάξιμης υπηρεσίας), ο τρόπος υπολογισμού της σύνταξης, ως προς τις κατηγορίες προσωπικού των παραγράφων 1 και 2, ρυθμίζεται σύμφωνα με τις ισχύουσες μέχρι τη θέση σε ισχύ του παρόντος νόμου διατάξεις του άρθρου 42 του Κώδικα Πολιτικών και Στρατιωτικών Συντάξεων (ΠΔ 169/2007) και του άρθρου 1 του ν. 3029/2002. Για όσους θεμελιώνουν δικαίωμα σύνταξης από 1.1.2018 και μετά, η σύνταξή τους υπολογίζεται σύμφωνα με τις διατάξεις των άρθρων 3 και 4 του νόμου αυτού, εξαιρουμένων όσων έχουν καταταγεί από 01-01-1993 μέχρι 31-12-1995, των οποίων ο πραγματικός συντάξιμος χρόνος προσαυξάνεται κατά 3 έτη, με την καταβολή της προβλεπόμενης από τις  διατάξεις του άρθρου 59 του ΠΔ 169/2007, εισφοράς για τη συμπλήρωση 40 ετών υπηρεσίας», και λαμβάνοντας υπόψη το μεγάλο ενδιαφέρον σας για το έμψυχο δυναμικό των Ενόπλων Δυνάμεων, παρακαλούμε όπως χειριστείτε προσωπικά το ευαίσθητο αυτό θέμα, συμπεριλαμβάνοντας την προτεινόμενη αυτή τροποποίηση, στο επικείμενο νομοσχέδιο του Υπουργείου Εθνικής Άμυνας, ώστε να διορθωθεί η αδικία αυτή.

                                                                   Μετά τιμής


Η Προσωρινή Διοικούσα Επιτροπή

